În 2003. la vârsta de 17 ani, a debutat la echipa de senioare „U” Cluj. A fost prima dată convocată la lotul național de către antrenorii Cornel Oțelea și Aurelian Roșca, în 2004. În ediția 2003-04 a Cupei Challenge, a ajuns cu formația clujeană în optimile de finală, fiind eliminate de catre echipa germană FC Nürnberg, care va câștiga trofeul după o finală cu o altă echipă românescă Universitatea Remin Deva. Sezonul 2006-2007 va aduce cea mai mare performanță de până atunci a echipei universitare, antrenată de Gheorghe Covaciu, finala Cupei Challenge, pierdută cu sârboaicele de la Naisa Niš. În sezonul 2007-2008, Chintoan și coechipierele sale au ajuns în sferturile de finală ale Cupei Cupelor, unde au fost eliminate de croatele de la HC Podravka Vegeta. Împreună cu naționala a participat la Campionatul Mondial ediția 2007 din Franța, unde România a pierdut finala mică în fața Germaniei cu scorul de 35-36. La Jocurile Olimpice din 2008, desfășurate la Beijing, China, a făcut parte din selecționata României, care a terminat turneul pe locul șapte. De asemenea, a participat la ediția 2008 a Campionatul European, desfășurat în Macedonia, unde România a ocupat locul al cincilea.